Papersnake/gushiwen huggingface dataset:
送吴殿中知景陵
王安礼（宋代）

柘上论功使节临，奏书倾动士人林。沙墀通籍沾新宠，泽国鸣弦试好音。

郭畔黄芦宜日晚，水边红橘与秋深。君才八九吞云梦，应笑离骚向此吟。
满庭芳 赠乔李郭三仙
马钰（金朝）

修行之士，不在居山。勿劳环堵弯＊。何必驱驱来往，远远相参。休要持功打坐，又何须、耕种艰难。休劳苦，更不须出药，博换衣餐。看你留心觅馀残。闲看浮名浮利，叹死生、灰了心间。忘尘念，管将来，位列
棒檄桥观打鱼用杜公观打鱼韵
吴廷香（清代）

庐江近水非通津，山梁涨雪堆如银。冶父瀑下黄陂满，泼剌时复来游鳞。

居民大罾船户网，圜桥观者争凝神。老饕得鱼且佐酒，雨余几研无纤尘。

王家铁枪哥舒刀，江南烽火连在高。武昌松江尽肥美，乱流一网无遁逃。

须知鱼亦我所欲，玉箸金盘总萧瑟。长鲸鼓浪何时休，底事吞舟坐相失。
杂兴
张镃（宋代）

抡才如百药，治效各不同。
傥能区别性，当聚和扁功。
武德定乱后，诸公悉登庸。
帝久知所长，未欲任已聪。
品题资确论，毫发无蔽蒙。
三杰隆汉业，六英夹唐宗。
无人可能国，我欲振古风。
重过惟贞上人院
朱庆馀（唐代）

老去唯求静，都忘外学名。扫床秋叶满，对客远云生。

香閤闲留宿，晴阶暖共行。窗西暮山色，依旧入诗情。
示周续之祖企谢景夷三郎
陶渊明（魏晋）

负疴颓檐下，终日无一欣。
药石有时闲，念我意中人。
相去不寻常，道路邈何因？
周生述孔业，祖谢响然臻。
道丧向千载，今朝复斯闻。
马队非讲肆，校书亦已勤。
老夫有所爱，思与尔为邻。
愿言诲诸子，从我颍水滨。
与无可宿辉公院
顾非熊（唐代）

夜僧同静语，秋寺近严城。世路虽多梗，玄心各自明。

寒池清月彩，危阁听林声。倘许双摩顶，随缘万劫生。
三朝书窗
陈杰（宋代）

爆声唤醒鼻中雷，宿溜初停晓色开。
云落小须新日上，雪消剩放好春回。
老人自写题门帖，稚子先尝得岁杯。
明暖一窗聊引笔，东风折尽胆瓶梅。
点绛唇（月夜独坐赏岩桂）
姚述尧（宋代）

夜桂飘香，西风淅淅寒窗悄。素娥相照。倍觉秋光好。

花本无情，刚被诗情恼。知音少。为花歌笑。醉向花前倒。
道遇施户曹口占寄君时
彭汝砺（宋代）

阴阴作雨祇漫漫，今日虽霜未苦寒。归去襄阳见吾弟，为言道路且平安。
三衢闻都督兵溃常润间怀舍弟而下
孙觌（宋代）

紫荆有信欲开花，黄犬无情不到家。偶坐厌闻鸟嚄嚄，杯行喜听鹊查查。

同看明月人千里，相望孤云海一涯。骥子熊儿无恙否，风云惨澹斗龙蛇。
香炉峰
蒋之奇（宋代）

天风飘飘浮紫烟，谁把雪山香草然。气息不教落人世，直上紫皇青案前。
西江月·三级掀腾波浪
佚名（宋代）

三级掀腾波浪，一堂庆会风云。快乘霹雳化龙门。头角人中有分。谁状个中佳致，须还笔扫千军。是他画手亦通神。同向来春夺迅。
渔家傲 以上西齐净土诗卷三
梵琦（元代）

听说西方无量乐。弥陀圣主垂恩泽。洗我禅心清且白。难寻迹。月光倒射寒潭碧。旧债新冤都解释。通身变作黄金色。一念须臾圆万德。真奇特。十方拂授如来职。
义宁产莼菜中秋大熟副以六绝送杨伯子
曾丰（宋代）

吴人缕玉作常烹，南粤相逢眼却生。
张翰思归食忘味，鉴湖震泽见于羹。
再宿次前韵
周焘（宋代）

重来端复解征鞍，清夜溪风六月寒。
欲写经行二年事，平林须入画图看。
双耳忽鸣
陈宜甫（元代）

双耳忽尔鸣，似非人籁传。晴雷殷白昼，石涧奔寒泉。

曾瑟固宜舍，陶琴可无弦。冥心试静想，触类问苍天。
嘲妓
崔涯（唐代）

虽得苏方木，犹贪玳瑁皮。怀胎十个月，生下昆仑儿。

布袍披袄火烧毡，纸补箜篌麻接弦。

更著一双皮屐子，纥梯纥榻出门前。
句
潮州士人（宋代）

潮民遗爱处，八十里长堤。
和湘东王夜梦应令诗
萧纪（南北朝）

昨夜梦君归，贱妾下鸣机。悬知意气薄，不着去时衣。

故言如梦里，赖得雁书飞。
蒋颖叔以广陵诗见赠次其韵
彭汝砺（宋代）

久病乘秋足寒热，欲巢高木藏营窟。衰迟不是富贵人，便合买田投印绂。

荆溪大士简我诗，坐觉闇室阴云披。垢尽清明入两目，忧忘喜乐生中脾。

缄縢扃鐍欲自私，不知半夜扬清辉。儿童怪骇私问我，谓予蕴玉藏珠颗。

輶车近说足遐观，烟霞日夜生毫端。楼台缥缈云中寺，众马不前君独至。

却跻双林跋提水，更登百丈大雄山。游淮已擅中秋夜，落帽须分九日天。

茱萸准拟楼头会，终朝把酒千峰对。杖藜徙倚望八荒，孤鸿飞出青云外。
晓行
张问陶（清代）

人语梦频惊，辕铃动晓征。
飞沙沉露气，残月带鸡声。
客路逾千里，归心折五更。
回怜江上宅，星汉近平明。
次韵仁叟禁中清晓
强至（宋代）

禁庐休夜直，瑞霭向朝敷。
华阙辨云气，紫宸低斗枢。
帝梧鸣彩凤，宫漏息铜乌。
日出将临扆，天光冒海隅。
忆五松山
郭祥正（宋代）

江南富山水，忽忆五松山。梁僧种松夺造物，至今千丈凌云间。

上有寒蟾吐魄凝冰雪，下有铜陵碧涧倾潺潺。

雷公睥睨不可以挥斧，老鹤飞来势欲止而复还，猿猱侧望何由攀。

琉璃殿阁若化出，四天之众说法鸣金镮。我尝脱屣往栖息，六月清风无汗颜。

浓阴可爱坐盘石，绿酒酌尽横琴弹。命宫叩徵天地变，听之以气往往生羽翰。

纷埃不到佛净国，岂识人间行路难。尘劳忽起旧缘想，倒骑匹马来长安。

修鳞掉尾业已困，涸辙孰与西江澜。发疏齿缺形将残，畏涂足蹑心胆寒。

屈原怀沙贾谊贬，身后忠名何足观。不如宴坐碧山里，笑傲每携云月欢。

明朝却欲渡江去，五松岩户无人关。方壶员峤太殊绝，幸有此山容我闲。
九日 其二
张嵲（宋代）

九日空山里，乘高感岁华。霜风翻绛叶，晴日乱黄花。

积雨饶新径，荒林足乱雅。连年频避地，憔悴客田家。
郊庙歌辞。德明兴圣庙乐章。德明酌献
佚名（唐代）

清庙奕奕，和乐雍雍。器尊牺象，礼属宗公。

白水方祼，黄流在中。谟明之德，万古清风。
浣溪沙 其六 美人春睡
董俞（清代）

细雨屏山掩绿苔。侍儿私语傍妆台。瞢腾春醉眼慵开。

鸳枕暖偎红粉颊，麝煤香浸绣弓鞋。翠帏风动梦初来。
偈颂四十二首
释祖先（宋代）

鹧鸪啼处百花香，日暖风和春昼长。
昨夜虚空开口笑，祥光瑞气满华堂。
玉树后庭花
陈叔宝（南北朝）

丽宇芳林对高阁，新装艳质本倾城。
映户凝娇乍不进，出帷含态笑相迎。
妖姬脸似花含露，玉树流光照后庭。
题灵峰三绝 其三
王十朋（宋代）

三宿灵峰不为禅，茶瓯随分结僧缘。明朝杖屦丹丘去，带得烟霞过海船。
将到金陵投宿乌江寺
李弥逊（宋代）

阅世真成一梦阑，尘埃谁复共开颜。
辛壬癸甲常为客，南北东西只问山。
萦树远云高作盖，护田流水曲於环。
秋风送我江边寺，准拟如今到处闲。
次韵任伯仲均父诗和唐英之什
傅察（宋代）

数子声华久绝尘，更将诗律斩清新。
烂如晓日铺红锦，穆若薰风泛绿苹。
王谢由来多大手，何刘那得比斯人。
从今海内流传偏，在处常应护鬼神。
有书时事者，为赘其卷端 其三
丘逢甲（清代）

残山剩水冷斜晖，独向西风泪满衣。皂帽藜床成底事？全家辽海管宁归。
偈
释兴道（宋代）

同云欲雪未雪，爱日似晖不晖。
寒雀啾啾闹篱落，朔风冽冽舞帘帷。
要会韶阳亲切句，今朝觌面为提撕。
寄题谭氏需亭
沈辽（宋代）

谭子作需亭，佳客同宴乐。宴乐乃馀事，文华相博约。

散帙列经史，所游尽通博。挥毫断新义，诸生困穿凿。

中厨具烹饪，高怀肆杯杓。遥想大论时，纷纷麈毛落。

春风豁幽郁，秋日延林薄。人生乐名教，安在甘寂寞。

相期一穷达，岂止为脾臄。穷达乃在天，得时即鸣跃。

在昔郑司农，处身固穷索。飨客颇丰侈，水陆荐金错。

其后李北海，高材冠台阁。摛文示时彦，万金资一酌。

遗风不在是，斯名岂苟作。泥沙何足道，正当为善谑。

子云老嗜酒，行当蹑芒屩。为君说难字，犹能中一喙。
挽吕东莱二首
唐季渊（宋代）

方持河汾业，云胡不假年。
斯文今已丧，此道后谁传。
秘馆藏新吏，门人缉旧编。
未明修短理，昂首问苍天。
张德辉以诗见遗需酒因次韵解嘲
卫泾（宋代）

廷评一石了狱事，谪仙一斗百篇诗。
君才盘盘压今古，肯使英名夸昔时。
濁醪妙理清有圣，此意岂复达士疑。
我惭鼷腹怯鲸量，咄咄隐几成书痴。
李粹伯命赋枕流已读佳篇不容着语戏书二伽陀
曾协（宋代）

水轩宴坐死灰同，一息呼号万窍风。
纵有溪流清似镜，不知何处洗虚空。
重宿连樊桥胥氏
吴与弼（明代）

连樊桥畔重投装，清夜迢迢故意长。楼阁玲珑春满眼，梅花新句赋晨窗。
养拙
丘葵（宋代）

养拙干戈际，逃名山水边。疏泉妨蚁过，扫地惬牛眠。

竟日云笼树，何时雨洗天。入门儿女聒，恨未断尘缘。
鹊桥仙 其二 客兖州哭马龙伯先生
俞士彪（清代）

歌传蒿里，琴亡流水，痛我穷途谁主。庭前寒月下梧桐，只此景便分今古。

八年道义，千秋契合，肠断音容何处。茫茫归路二千馀，是昨岁、同君来路。
用言客谈奉谢
艾性夫（元代）

倦游太史牛马走，作赋先生亦乌有。
杞国天摧只自惊，梁国瓠落知谁要。
青津碧荻寒不枯，园丘紫柰天下无。
嵩南少华梦可到，仙人鸿宝今无书。
霜煎雪逼梅花少，不向春风怨枯槁。
万古乾坤苍狗云，一天风雨黄鸡晓。
寄苏徽君
曹勋（宋代）

平生闻说苏养直，鞅掌尘劳惭未识。
清江韵语百代尊，拟望孤撑徒著屐。
未钭经纶在廊庙，且落珠玑满泉石。
颇知新筑更靓深，原并庐山歌马迹。
应制赏花钓鱼
欧阳修（宋代）

绛阙晨霞照雾开，轻尘不动翠华来。鱼游碧沼涵灵德，花馥清华荐寿杯。

梦听钧天声杳默，日长化国景徘徊。自惭击壤音多野，帝所赓歌亦许陪。
题汪水云诗卷
祝从龙（宋代）

竹杖芒鞋短后衣，抱琴何处觅锺期。
百年烂醉乌程酒，千首新锺晋宋诗。
京洛风尘如昨日，湖山水月此何时。
近来见说人心别，不看南枝看北枝。
唐享昊天乐。第八
武则天（唐代）

奠璧郊坛昭大礼，锵金拊石表虔诚。

始奏承云娱帝赏，复歌调露畅韶英。
徐招干请吃鳜鱼桐皮
赵万年（宋代）

檐外桃花片片飞，垂涎汉水鳜鱼肥。
桐皮一作饥肠饱，似得精兵解虏围。
武牢关遇雨
吴融（唐代）

泽春关路迥，暮雨细霏霏。带雾昏河浪，和尘重客衣。

望中迷去骑，愁里乱斜晖。惆怅家山远，溟蒙湿翠微。
送上元王明府赴任（一作送友人浙西任宰）
许浑（唐代）

莫言名重懒驱鸡，六代江山碧海西。日照蒹葭明楚塞，

烟分杨柳见隋堤。荒城树暗沉书浦，旧宅花连罨画溪。

官满定知归未得，九重霄汉有丹梯。
苦雨
范成大（宋代）

已厌衣裳蒸润，仍怜书画斓斑。
奁香肖余几所？尽付熏罏博山。
读两生艺
曾曰唯（明代）

词赋壮夫羞不为，而况区区事训诂。英雄气短无奈何，一半从今半学古。

史迁班固大文章，缩足偻行循八股。安排虫臂削鼠肝，焉用丈夫力如虎。

三百年来王制严，糊目经生无所睹。青苗剜目未糊心，不过当时小民苦。

帖括封锢天下士，甚于坑焚王介甫。志士强颜负起衰，区区聊复齐变鲁。

我今屈曲鬓成丝，安置此身何处所。一时出处千古名，二者计之去十五。

老牛局蹐观快犊，两生奇文灯下读。喑哑叱咤亦足豪，颖脱而出定可卜。
忆李友叔皓三首
陈淳（宋代）

君资盖清湛，君气亦温暇。
厌渠市利嚣，向我访清洒。
卑渠世学陋，就我咨纯雅。
肺肠无胶轕，襟怀悉倾写。
谈义信即笃，不以吾言野。
箴过听益敬，不以吾为讶。
授之关洛编，昼夜阅不舍。
窃喜得良朋，可与结仁社。
同驱入德车，共策适善马。
胡此会乖违，使我闻陋寡。
题惠严寺
崔庸（唐代）

人莫嫌山小，僧还爱寺灵。殿高神气力，龙活客丹青。
同刘学录登台州古城
吴景奎（元代）

逆旅论心出肺肝，酌君斗酒尽君欢。两峰海月生残夜，万壑风君入莫寒。

草木近从霜后落，江山须待雪中看。荒城试豁登临眼，苍隼摩空振羽翰。
和慎思漫兴成章屡蒙子方宠和更辱赠句辄用奉酬
蔡肇（宋代）

曹公长剑一杯酒，邓子孤云万里心。神骏莫辞观马厩，深沉久里寄书林。

礼闱联事几三月，词客悲秋共一音。独有何郎诗思苦，空阶点滴伴清吟。
和苏翰林题李甲画雁二首
晁补之（宋代）

画写物外形，要物形不改。
诗传画外意，贵有画中态。
我今岂见画，观诗雁真在。
尚想高邮间，湖寒沙璀璀。
冰霜已凌厉，藻荇良琐碎。
衡阳渺何处，中沚若烟海。
江上闻笛
尤怡（清代）

沧江秋霁暮烟消，玉笛频催客思遥。回首姑苏愁不见，海门明月上寒潮。
挽项监镇
杜范（宋代）

男儿志四方，世事苦难量。
蚤逐功名误，空令岁月荒。
倦游归故里，幽兴肯新堂。
当日多知己，诸公孰在亡。
和程泰之阁学咏雪十二题·弄雪
袁说友（宋代）

天与骚人景物宜，风流嘲戏恰相知。
长安道上吟诗罢，笑里骑驴缓勒羇。
禽言
陆游（宋代）

拔笋拔笋，入箐不辞风雨窘。
养成会见高拂云，取供口腹初不忍。
独持两把慰倚门，慈颜一笑如春温。
临江仙（元宵作）
廖行之（宋代）

春意茫茫春色里，又还几度花期。淡晴时候尽融怡。梅腮翻白后，柳眼弄青时。

正是江城天气好，楼台灯火星移。相逢无处不相宜。轻狂行乐处，明月夜深归。
箐口关
杨慎（明代）

箐口关何险，山头路更赊。淩兢磨旋蚁，屈曲阵蟠蛇。

官舍惟孤舍，人家无一家。客心何处切，夕照闪归鸦。
水龙吟·昔时曾有佳人
辛弃疾（宋代）

昔时曾有佳人，翩然绝世而独立。未论一顾倾城，再顾又倾人国。宁不知其，倾城倾国，佳人难得。看行云行雨，朝朝暮暮，阳台下、襄王侧。堂上更阑烛灭。记主人、留髡送客。合尊促坐，罗襦襟解，微闻芗泽。当此之时，止乎礼义，不淫其色。但啜其泣矣，啜其泣矣，又何嗟及。
寄定海许少府
释智圆（宋代）

见说梅仙邑，波涛接杳冥。
讼庭秋藓合，吟阁海云醒。
爱月宵留客，寻僧画掩扃。
公馀幽兴在，时梦故山青。
张子仪太社折送秋日海棠二首
杨万里（宋代）

新样西风较劣些，重阳还放海棠花。
春红更把秋霜洗，且道精神佳不佳。
振衣千仞为礼部汤显祖题
李渐（明代）

翩翩旌旆壮游观，寄迹朱明臈意寒。人在半空鸣玉佩，日从疏木照玄冠。

铁桥风过泉初急，丹灶霞深石未乾。忽问英州唐别驾，伫看驱轸上长安。
赋辰州东园水乡
赵蕃（宋代）

往日苍苔满废墙，只今新绿涨芳塘。
不唯新种荷成柄，更复添栽柳作行。
墨客休题洛神赋，主人政念水仙王。
赠刘成文
王令（宋代）

予生谢早先，晚世相逅邂。
礼俗不可徵，百孔千疮坏。
平时以是念，食美不知囋。
谁为医国者，已亟不图瘥。
引脰望古人，去我远以太。
斓斑纸上语，十才一二在。
思人乐其言，把读不知懈。
爱其善调理，未讫已期再。
探窥古人心，愤懑世俗败。
常思得英奇，肝肺相诱劢。
以是求世人，未免许以溉。
不特学忧孤，直恐性失介。
呜呼圣贤人，既以舍我迈。
如何有常者，亦不可得拜。
虽然众嘲扬，未忍径伍哙。
刘生江东儒，心臆宽不隘。
遇我数日语，收若俯拾芥。
久从固所望，骤得尤所快。
立海观鲸鲲，乘霄饮沆瀣。
和风吹滞酲，利爪搔痒疥。
我质遂媿陋，香禾映秕粺。
我言遂愧疏，长江掩涔派。
辱索宜有献，百择无一爱。
作诗期笑咍，幸无怒目睚。
井梧
黄廷用（明代）

井梧飘叶无人扫，更著风吹叠砌深。草木由来惊岁晚，人生莫叹二毛侵。
隆兴书堂自警三十五首
陈淳（宋代）

知以达其行，行以精其知。
二者互相发，不容偏废之。
吴府君挽诗
魏了翁（宋代）

笃信宁违俗，徐行不竞时。
与人交乐易，处世事平夷。
甚矣古常者，伤哉今已而。
龙山春夜月，长照凤皇枝。
腊日谢仰上人惠兰
曹勋（宋代）

未觉光风转朔云，深窗乍见意增新。
欲先楚客传清些，未放江梅占早春。
自许幽午传窈窕，更烦白足下嶙峋。
为君拌擞烦襟看，要是都无一点尘。
游壶天观泛舟过龙隐洞小酌至月上而归
朱晞颜（宋代）

浪道湘南是瘴乡，玉壶银阙四时凉。卧龙不逐葭灰动，爱日空惊绣缕长。

浮蚁且同佳节醉，探梅不作少年狂。暮归惭愧山头月，照我骎骎两鬓霜。
客窗听雨四绝句次南山韵 其一
陶宗仪（明代）

十年归梦剡溪船，眼底江山若个边。春事寂寥人意懒，一天风雨共愁眠。
中宗降诞日长宁公主满月侍宴应制
李峤（唐代）

神龙见像日，仙凤养雏年。大火乘天正，明珠对月圆。

作新金箧里，歌奏玉筐前。今日宜孙庆，还参祝寿篇。
水调歌头（桂林集句）
张孝祥（宋代）

五岭皆炎热，宜人独桂林，江南驿使未到，梅蕊破春心。繁会九衢三市，缥缈层楼杰观，雪片一冬深。自是清凉国，莫遣瘴烟侵。

江山好，青罗带，碧玉簪。平沙细浪欲尽，陡起忽千寻。家种黄柑丹荔，户拾明珠翠羽，箫鼓夜沈沈。莫问骖鸾事，有酒且频斟。
游月陂
程颢（宋代）

月陂堤上四徘徊，北有中天百尺台。
万物已随秋气改，一樽聊为晚凉开。
水心云影闲相照，林下泉声静自来。
世事无端何足计，但逢佳节约重陪。
郊行遇乡人
陈杰（宋代）

乱后江滨路，跫然客里声。
依稀认维梓，邂逅共班荆。
邑里今安否，亲交半死生。
松楸十年泪，和酒对君倾。
颂古一○一首
释子淳（宋代）

祖代家风没一文，清贫中更是清贫。
著衣吃饭随丰俭，物物头头用最亲。
过京口
蒋莼（清代）

五更残月夜鸣钲，双桨迎风一叶轻。远戍忽闻瓜步鼓，片帆已过润州城。

漫天风雨云无主，捲地波涛雪有声。如此中流怀利涉，几人揽辔矢澄清。
送丁大卿知庐州
姜特立（宋代）

寄迹双溪喜盍簪，剖符庐子遽分襟。
伏波威著羌夷界，叔子恩怀江汉心。
万里烟尘入长筭，二边风月待清吟。
促归早晚飞丹诏，新雁回时有好音。
和韩叔夏碧泉
胡宏（宋代）

灵源一派似河倾，隐映长天万古情。
林影淡摇秋月冷，涧翻先凝玉壶清。
旧栽沿岸柳阴合，新种数株梅子成。
谁引人来问消息，只缘山外有流声。
偈颂一百六十首
释宗杲（宋代）

或是或非人不识，逆行顺天行莫测。
隔山人唱鹧鸪词，错认胡笳十八拍。
己丑孟冬朔日颁历
区大相（明代）

初冬孟月月为阳，宝历欣逢帝道昌。雨露九天随正朔，衣冠万国奉春王。

瑶阶蓂应尧年发，玉座云扶舜日长。更喜看来新节序，先从霄汉被恩光。
送纸衾韩中父 其一
张孝祥（宋代）

韩郎香尽诸缘绝，坏衲篝灯供佛熏。乞与纸衾绵样暖，撩教醉里梦纷纭。
南轩
罗必元（宋代）

万松盘岭势回环，才抱青溪浸碧山。
莫道南轩专一壑，古今天下共曾颜。
送张调参军侍从归觐荆南因寄长林司空十四曙（得潜字）
卢纶（唐代）

玉勒侍行襜，郗超未有髯。守儒轻猎骑，承诲访沈潜。

云势将峰杂，江声与屿兼。还当见王粲，应念二毛添。
题刁光胤画册·五羊图
宋孝宗（宋代）

霜风不动节毛尘，同沐中原水草春。
苏武还朝典属国，一时高爵岂庸人。
船子赞
释可湘（宋代）

药山之子石头孙，饥过心荒浪里奔。
得个锦鳞如许大，看来当与道吾分。
禅人并化主写真求赞
释正觉（宋代）

凄然而秋，眼冷心休。
温然而春，口笑眉伸。
了了无分别智，恢恢不思议仁。
亡机返朴，得用还淳。
图画之巧，那有其神。
和梅公仪琴高鱼同圣俞
王珪（宋代）

三月江南花乱开，青溪曲曲水如苔。
琴高一去无踪迹，枉是渔人尚见猜。
梦
徐夤（唐代）

月落灯前闭北堂，神魂交入杳冥乡。文通毫管醒来异，

武帝蘅冥觉后香。傅说已征贤可辅，周公不见恨何长。

生松十八年方应，通塞人间岂合忙。
宋中别司功叔各赋一物得商丘
高适（唐代）

商丘试一望，隐隐带秋天。地与辰星在，城将大路迁。

干戈悲昔事，墟落对穷年。即此伤离绪，悽悽赋酒筵。
兴安乳洞
陆诜（宋代）

深沈三洞启真都，万乳千葩状绝殊。
驰驿方朝金阙去，涤尘来饮碧琳腴。
代书寄内弟耐翁总干
楼钥（宋代）

我昔生外家，半世犹相依。
至今连墙居，日日相闻知。
诸表如群从，休戚真同之。
耐翁生而秀，爱惜从儿时。
文采既俊发，吏才人共推。
低徊久选调，每每为叹咨。
兹行佐王人，未到声已蜚。
邮置屡得书，论事语益奇。
使长首推荐，婉画多所资。
近观会稽编，分析及毫厘。
益知足心计，荐书遍诸司。
正欲助才选，非敢请以私。
惜君年欲侵，正以远大期。
得书再三读，惘然增愕眙。
非所望于子，所言何背驰。
江湖两路间，弄兵分潢池。
羽檄以时至，庙堂日三思。
调度供军需，发兵匝四垂。
吾事诚可虑，彼亦安能为。
岂曰白头贼，指日当诛夷。
使子任贼冲，尚望羽扇挥。
如何隔千里，遽求奉檄归。
长沙屹巨镇，洞庭渺无涯。
鄂渚屯重兵，上游藉兵威。
当思深远谋，胡为先自萎。
此言及同寮，必为人所窥。
归以语闺门，徒惊妾与妻。
无端使禀议，在此何为辞。
望子置私忧，志立官无卑。
张巡起县令，力抗百万师。
逆徒哽喉牙，蔽遮赖涣濉。
韦宽守玉璧，臧质全盱眙。
丈夫立节义，有才尤当施。
杀身以成仁，致命须见危。
读书不念此，万卷终何裨。
但当安义命，前定无参差。
勉哉尽所职，造物不汝遗。
况复受国恩，当与相维持。
今子仕高沙，偶然脱危机。
正须加义方，岂应使同斯。
向也未得禄，遑遑不自支。
既入红莲幕，图进亦其宜。
今日宁为民，此乃无聊词。
归来事若定，又思登王畿。
胸中空扰扰，祸福不在兹。
倘能悟愚言，便可知昨非。
著构必安寝，食淡甘如饴。
老誖非强聒，鄙见不可移。
少安当毋躁，通籍看金闺。
登杖锡
释绍嵩（宋代）

登寺寻盘道，那知是与非。
冻泉依细石，寒日淡斜晖。
村路飘黄落，山禽凌翠微。
数声牛上笛，老泪欲沾衣。
留别马使君
李群玉（唐代）

俱来海上叹烟波，君佩银鱼我触罗。蜀国才微甘放荡，

专城年少岂蹉跎。应怜旅梦千重思，共怆离心一曲歌。

唯有管弦知客意，分明吹出感恩多。
漫兴
苏葵（明代）

闲名闲利不须贪，消得荣枯是一酣。幸际明时宽酒禁，更偷闲处纵清谈。

花枝淡淡晴还雨，萍梗飘飘北又南。瓮茧欲成身已老，定谁先事鉴春蚕。
旅馆秋夕
李中（五代）

寥寥山馆里，独坐酒初醒。旧业多年别，秋霖一夜听。

砌蛩声渐息，窗烛影犹停。早晚无他事，休如泛水萍。
送汪大尹考绩
白圻（明代）

华亭尽道使君贤，尊酒清江送客船。渺渺白波添宿雨，离离碧树带晴烟。

上书久拟三千牍，献绩先归尺五天。明到玉京秋未老，绣衣骢马著先鞭。
题玉涧八景八首
王柏（宋代）

画出女墙月，老子兴不浅。
谁识春光中，解使平湖敛。
点绛唇（和张文伯）
王之道（宋代）

宿雨朝寒，芳时又过酴醿了。舞环歌绕。应恨金杯小。

零乱霜蕤，点缀青青草。花间道。曾遭花恼。把酒呼晴昊。
秋士篇
朱钟（清代）

秋林无静树，秋士无宁心。揽衣起中夜，徘徊发微吟。

落叶难上枝，古人不及今。华年易衰谢，感彼萧骚音。
早下蓬岭
陈藻（宋代）

烟云深里日攀跻，岭上宵眠雨电低。
清晓携筇遵下路，高峰对面与胸齐。
和读山海经 其十
黄淳耀（明代）

琅花非一叶，丹垆满山海。散形入空虚，无在无不在。

十试一不过，退落俄成悔。风火诚可惜，日月不相待。
菩萨蛮（赋玉蕊花）
史达祖（宋代）

唐昌观里东风软。齐王宫外芳名远。桂子典刑边。梅花伯仲间。

名茸锼暖雪。琐细雕晴月。谁驾七香车。绿云飞玉沙。
新春书事
沈与求（宋代）

早岁惊逢上苑春，蹇驴朝踏落花尘。只今懒问芳菲事，柳眼相看也笑人。
宿龙须山
赵蕃（宋代）

俯仰犹前日，侵寻已半春。
行因累符檄，来为阅松筠。
著脚尽可隐，是身宁属人。
云泉混麋鹿，冠剑上麒麟。
洞庭湖阻风四首 其三
薛瑄（明代）

海内无如此壮游，高风木落洞庭秋。青山半在波中出，白浪浑如天上流。

骚思难寻澧浦佩，客程频望岳阳楼。江河远客情何似，浩想希文独未休。
丙子重阳日有感
王炎（宋代）

南山木叶赤，北山木叶黄。秋色日夜变，白露将为霜。

玄鸟去已久，候雁方南翔。携壶登高侣，满手萸菊香。

佳节不可负，而我病在床。人老自多病，何为苦悲伤。

去年重阳日，贵孙在我旁。知我爱敬客，拱立传壶觞。

十五未冠巾，总角颀而长。望其有成立，门户生辉光。

前楼千卷书，可以识义方。南亩千斛谷，可以充积仓。

一旦舍我去，冰炭交中肠。万物皆有尽，死生理之常。

修短百年间，何必论彭殇。岂不自开释，念之终难忘。

长歌意无尽，歌罢还凄凉。悲风扣林木，为我号清商。
简史子由主簿
释宝昙（宋代）

君归意定气逾平，莫学秋虫泣露声。
少日斲凋须妙指，莫年深露见真情。
为邻古井无波日，试挈铜瓶待月明。
独抱斯文慰幽寂，莫辞万象与逢迎。
张舍人南溪别业
法振（唐代）

新田绕屋半春耕，藜杖闲门引客行。山翠自成微雨色，

谿花不隐乱泉声。渔家远到堪留兴，公府悬知欲厌名。

入夜更宜明月满，双童唤出解吹笙。
次韵山甫松石
舒岳祥（宋代）

浮荣流潦一盈科，独此坚贞岁月多。
入土同时成琥珀，为槎何月到天河。
英灵翰是随星陨，磥砢谁能把剑磨。
今月尚疑龙蜕骨，当年曾见鹤成窠。
属疾五首 其三
宋祁（宋代）

自昔闻称疾，于今是养疴。三杯留客案，五子倦朝珂。

落落堪忧苦，星星奈老何。酒希非所嗜，扬宅竟谁过。
立之山居养疴寄赠 其一
陈曾寿（清代）

一丘一壑养生主，听松听水逍遥游。本来无病维摩诘，长惯单栖许散愁。

世上荣名仇晚节，山中风物媚清秋。高寒夜夜月明好，与子相期最上头。
文公故居有怀
方回（元代）

慷慨怀人独倚楼，定应故国此神游。
共知道派传洙洒，犹觉文神贯斗牛。
八佾舞移谁有鲁，两楹梦断已无周。
先生不遇关何事，更作离骚一段愁。
后杂兴 其一
赵宾（清代）

日月经天上，光景常新鲜。人生一世内，形状倏变迁。

几日红颜子，鸡皮雪盈巅。所以苦志士，决计在深山。

采药袪诸病，服食学神仙。神仙岂易得，无恙尽天年。
余至清修别希一禅师津发如老媪扶女外车其义风可以起颓俗将发作此
释德洪（宋代）

惊风急雨中秋后，回首长沙杳霭间。迎送初辞大藩府，逍遥来看小庐山。

故人情义千钧重，行客生涯一叶闲。明日旅亭劳昼梦，孤峰标格不容攀。
咏史
张玉娘（宋代）

堂下青衿日就文，帐中丝竹遏行云。岂应鲁壁遗经日，雅奏洋洋满耳闻。
五祖慈觉赞
释德洪（宋代）

龙湖山上霹雳，马驹潭畔门庭。千圣莫能窥测，十地望崖震惊。

千露果熟推出，白莲峰下芬馨。不受声名控勒，逸群胜气英灵。

试问是何宗旨，东山云霞空青。海堂室中神颖，汾阳直下云仍。
灵准上人院
贾岛（唐代）

掩扉当太白，腊数等松椿。禁漏来遥夜，山泉落近邻。

经声终卷晓，草色几芽春。海内知名士，交游准上人。
曹仁宪谨荣寿
黄政（清代）

南极生光映德辉，我公应运享遐龄。算年适合蓍龟数，鉴貌还如松鹤形。

会可香山追老白，图堪耆社入丹青。萸觞好作尧觞祝，菊酒堪为寿酒馨。

屈指明秋周甲子，承颜晚岁喜男丁。斯文有幸斯人在，长使我侪奉典型。
同年会诗分韵得呦字
韩雍（明代）

忆昔甫弱冠，鹿鸣歌呦呦。遂能从群仙，直上琼林游。

琼林探名花，少年我其尤。同披宫锦袍，共泛黄金瓯。

一时吐壮气，浩浩横九州。岂徒践董贾，实欲肩伊周。

朅来十五载，各有官守忧。友情胶漆深，宦迹参商侔。

荣落虽或殊，大闲鲜遗羞。贤科称得人，吾榜居最优。

迩闻黄门第，开筵集斯流。尚齿不尚官，款曲偏绸缪。

尊罍叠献酢，珠玉纷赓酬。我惭镇南邦，末席趋无由。

忽得春卿书，分韵为我留。旦准昔同列，推荐行阴谋。

王聂始同曹，败覆终相雠。彼皆古同年，智愚难匹俦。

作诗附终篇，相期鉴前修。明秋我入觐，后会知能不。
淳化中朝会二十三首
佚名（隋代）

声教方柔远，瓯闽礼可招。
献图连日际，归国象江湖。
抚运重熙盛，提封万里遥。
还同有虞氏。文德格三苗。
涟上别王秀才
高适（唐代）

飘飖经远道，客思满穷秋。浩荡对长涟，君行殊未休。

崎岖山海对，想像无前俦。何意照乘珠，忽然欲暗投。

东路方箫条，楚歌复悲愁。暮帆使人感，去鸟兼离忧。

行矣当自爱，壮年莫悠悠。余亦从此辞，异乡难久留。

赠言岂终极，慎勿滞沧洲。
四望楼
曹邺（唐代）

背山见楼影，应合与山齐。座上日已出，城中未鸣鸡。

无限燕赵日，吹笙上金梯。风起洛阳东，香过洛阳西。

公子长夜醉，不闻子规啼。
巾帻山
戚继光（明代）

春城东去海氛稀，城畔人烟绕翠微。
山麓高楼开重镇，辕门晓角起晴晖。
九天云气三台近，百里江声一鸟飞。
极目苍茫忆明主，吴钩高接斗牛辉。
澎湖杂咏 其十三
陈廷宪（清代）

及肩墙已费经营，百堞雄关岂易成。直把澎湖当蓬岛，神仙居处本无城。
虞美人·碧桃天上栽和露
秦观（宋代）

碧桃天上栽和露，不是凡花数。乱山深处水萦回，可惜一枝如画为谁开？(枝 一作：支)
轻寒细雨情何限！不道春难管。为君沉醉又何妨，只怕酒醒时候断人肠。
山中五咏 远山
皇甫冉（唐代）

少室尽西峰，鸣皋隐南面。柴门纵复关，终日窗中见。
句
李淮（唐代）

撩乱客心眠不得，秋庭一夜月中行。
挽范千之 其二
陈著（宋代）

翛然形早蜕，遗痛在家人。手泽泣孤子，箧封悲二亲。

菟裘行计旧，牛陇窆铭新。我亦知君者，酸心唐隩春。
清秋
李端临（清代）

清秋明长江，残蟾窥芸窗。梦毂不可极，栖鸦鸣一双。

起坐有诗思，宿墨饱著字。苦吟羞消蛩，声乾叶满地。
鹧鸪天·枝上流莺和泪闻
秦观（宋代）

枝上流莺和泪闻，新啼痕间旧啼痕。一春鱼鸟无消息，千里关山劳梦魂。
无一语，对芳尊。安排肠断到黄昏。甫能炙得灯儿了，雨打梨花深闭门。
歌行赠李隐逸兼张林二学士
王恭（明代）

客行清溪上，爱此溪中水。时有溪上人，心期亦如此。

溪水东流清复深，扁舟几宿到云林。垂萝飞鸟引行步，野鸟闲云知我心。

君家住处如盘谷，四面青山霁人目。五月帘栊鸟外闲，千年松桂霜中绿。

溪南溪北几人家，种田牧豕仍桑麻。蓬莱仙洞只药草，武陵流水空桃花。

曲堂置酒留清曙，落雪飞花满行路。黄石山中辟谷时，呼𤠔洞里看梅处。

日暮寒风吹转蓬，暂时相见未从容。待予谢却龙池客，他日来从兔苑农。
溪亭春日二首
高斯得（宋代）

嘤嘤春哢沸青郊，老鹤翛然独在皋。
澹沲和风眠五柳，冲融暖日醉三桃。
尽轮乐事归妍唱，肯把牢愁寄续骚。
想得旧游时入梦，西堂春草未应薅。
梅坳题石 其二
王邦畿（明代）

索索西风万壑哀，冢边荒草夕阳开。水流花落人何去，云白山青雁独来。

素女有灵淹梦泽，楚王无路问阳台。可怜金粉飘零日，又长千年一劫灰。
晨过归德城西二十里溪莲盛开喜而有赋
王世贞（明代）

宋州西陂剧可怜，陂中十万妆相鲜。红袖欲翻争自媚，素珠时迸不成圆。

微风堕月方沾恨，初日含霞忽倍妍。却似长门零落后，乍承汤沐扈甘泉。
次韵徐宰三雪
方岳（宋代）

春其几何到端木，三信东风银粟粟。
眼惊天地有奇事，喜不自持诗陆续。
尔时茅屋亦堪画，有竹宁甘食无肉。
多年裋褐夜不暖，紫凤天吴共伸缩。
袖中书册字蝇头，略借瑶阶明月烛。
忍饥未惯愿岁丰，口虽不言以心祝。
一生懒作贷米书，自汲溪水煮溪蔌。
荷锄久欲眠秋云，飞翰谁惊落春瀑。
人言安用管城子，家本田家一犁足。
分吾此雪谢老天，高吟信手三千牍。
蛰雷之腹庶其饱，杀气犹缠当肃穆。
彼姝者子羔酒融，夜寒斗帐金花蹙。
何如石鼎鸣涧松，风味之高未渠恧。
先生坚卧袁安庐，正坐不能甘鹿鹿。
才晴便欲出畦麦，止可挂书骑健犊。
脱蓑许过宓贱堂，金杯亦眩渊明菊。
清谈吾独为诗耳，卷轴今如春笋束。
我所思兮孤凤翔，欲往从之老鶬秃。
题吴学士先生白楼三首 其二
孙承恩（明代）

心远何妨近市廛，直于太古溯先天。至文亦自元从质，大雅谁先独尚玄。

外扰不令纷俗虑，内观无自染尘缘。东溟月上西窗白，正是先生稳坐禅。
赵河源幼子种莲于盆池一干开双叶戏作小诗时河源二幼子一受命矣
陈文蔚（宋代）

稚子堂前戏綵时，种莲积水作盆池。间闻并萼窥红影，谁识双柯媚绿漪。

莫谓微荄无妙意，也知造物等儿嬉。看看膝下成双绿，为应君家此段奇。
辩禅人五羊作丐写师真求赞
释道宁（宋代）

非幻非真，僧繇难写。
貌不惊人，权衡保社。
画虎作猫，指驴为马。
月彩分辉，风清大夏。
五羊城里旧知音，觌面相呈好坏辩也。
殷勤寄语莫狐疑，便是蒋山宁道者。
饮万山观东明楼赠道庸都纪
程敏政（明代）

五月高楼暑气凉，捲帘山色动晴光。病来喜服乌蛇酒，睡起频晴宝鸭香。

堆案道经翻蕊笈，绕梁仙乐奏云簧。何时解绶归林下，许借閒云宿半床。
山舍小轩有石竹二丛鬨然秀发因成二章
林逋（宋代）

麝香眠后露檀匀，绣在罗衣色未真。
斜倚细丛如有恨，冷摇疏朵欲生春。
阶前红药推词客，篱下黄花重古人。
今日含毫与题品，可怜殊不愧清新。
题河鲤登龙门图
张因（宋代）

懵腾斗室摇长风，壁间锦鳞思成龙。扬波鼓鬣河当中，头角未具鳞甲雄。

龙门万仞摩苍穹，纵生八翼层云封。欲跳不跳喧丰隆，我见为之心忡忡，鳞兮鳞兮开鸿濛，超然一跃如飞虹。

雷火烧尾五云从，万里青霄路忽通。
再和 其一
虞俦（宋代）

不到兰扉月又弦，思君无奈寸心缠。今时乃有晏平仲，甘愿亲身为执鞭。
古风五十九首·其二十一
李白（唐代）

郢客吟白雪，遗响飞青天。
徒劳歌此曲，举世谁为传。
试为巴人唱，和者乃数千。
吞声何足道，叹息空凄然。
送右史纳官还乡
项安世（宋代）

去国无庸似叶轻，丈夫故忍此收名。
迟迟自罄臣心力，恋恋犹收主圣明。
正尔钓丝江上去，依然羽扇箧中情。
平生讵作求田学，要与君王佐治平。
郊居写志
薛扬祖（宋代）

过庭闻曲礼，在野习王风。
世乱思休否，儿愚藉发蒙。
云霞海色里，烟火雨声中。
所喜田间事，比邻自昔同。
赠彭表臣才臣
李处权（宋代）

我交半天下，颇接金石友。
相逢便论心，已别更回首。
三年厄兵火，水陆东南走。
风餐近波浪，露宿薄林薮。
庐陵信名邦，昔贤犹见取。
水南遇彭子，门巷似无帚。
胸中有泾渭，如镜不受垢。
呼儿具杯盘，物物皆可口。
新青撷嘉蔬，大白酾旨酒。
使我忘身世，不复问升斗。
茫茫四海内，二子可与久。
我昔当少年，摆落谢纷纠。
老来龃龉事，在十常八九。
尚倚笔锋劲，恃此或不朽。
飘零欲何归，故国生藜莠。
无乃造物意，穷途一假手。
丹枫作初寒，客袂不掩肘。
冥冥甲子雨，山远似无有。
试问夜归舟，网中得鱼否。
送卢二弟茂才罢举游洛谒新相
姚合（唐代）

踏碎作赋笔，驱车出上京。离筵俯岐路，四坐半公卿。

守命贫难掷，忧身梦数惊。今朝赴知己，休咏苦辛行。
季允用韵各赋两章予亦再赋四首
李壁（宋代）

碧瓦城中一万间，溜渠无处不潺潺。
凫眠落日沙留篆，鱼蹙轻冰玉破环。
细草争春空满路，孤云未雨莫归山。
寓言聊以忘忧耳，进德渠教一刻閒。
长相思 二
徐陵（南北朝）

长相思。
好春节。
梦里恒啼悲不泄。
帐中起。
牕前髻。
柳絮飞还聚。
游丝断复结。
欲见洛阳花。
如君陇头雪。
游石壁头广福庵
李绍宗（清代）

约伴清游上翠微，参天石壁隐禅扉。高吟人在千山上，长啸声从万壑归。

怪石奇应疑虎踞，苍松老欲化龙飞。旁人共指高僧墓，兰茝春来碧四围。
金陵杂兴二百首
苏泂（宋代）

日日花光乱酒光，青帘绿树映红妆。
今年幸得元戎伴，三到钟山共草堂。
临江仙
刘辰翁（宋代）

母两国太夫人初度，谨上小词，用献为王母三千年之曲。

丞相用衣朝戏彩，年年庆事如新。尊前一笑共儿孙。人间传寿酒，天上送麒麟。

缥缈祥烟连北阙，天颜有喜生春。蓬莱清浅海光平。今年初甲子，重试碧桃根。
秋日感怀三首 其三
顾绍敏（清代）

秋来无事不伤神，风物从教又一新。沙雁隔云将别浦，寒蛩覆业渐依人。

中郎应自怜焦尾，巧匠何堪笑斫轮。只有闲情忘未得，柴门还对旧松筠。
登潮月亭
陶弼（宋代）

渡头人语知潮上，下看南江东北流。
试引轻帆学归去，茶山溪浅却回舟。
哭黄宜人 其一
李贽（明代）

结发为夫妇，恩情两不牵。今朝闻汝死，不觉情凄然。
劝酒十四首。何处难忘酒七首
白居易（唐代）

何处难忘酒，长安喜气新。初登高第后，乍作好官人。

省壁明张榜，朝衣稳称身。此时无一醆，争奈帝城春。

何处难忘酒，天涯话旧情。青云俱不达，白发递相惊。

二十年前别，三千里外行。此时无一醆，何以叙平生。

何处难忘酒，朱门羡少年。春分花发后，寒食月明前。

小院回罗绮，深房理管弦。此时无一醆，争过艳阳天。

何处难忘酒，霜庭老病翁。暗声啼蟋蟀，干叶落梧桐。

鬓为愁先白，颜因醉暂红。此时无一醆，何计奈秋风。

何处难忘酒，军功第一高。还乡随露布，半路授旌旄。

玉柱剥葱手，金章烂椹袍。此时无一醆，何以骋雄豪。

何处难忘酒，青门送别多。敛襟收涕泪，簇马听笙歌。

烟树灞陵岸，风尘长乐坡。此时无一醆，争奈去留何。

何处难忘酒，逐臣归故园。赦书逢驿骑，贺客出都门。

半面瘴烟色，满衫乡泪痕。此时无一醆，何物可招魂。
赠汪水云
李吟山（宋代）

青云贵戚玉麟儿，曾逐銮车入紫闱。
王母窗前窥面日，太真膝上画眉时。
沧溟六阔龙何在，华表秋深鹤未归。
三尺焦桐千古意，黄金谁与铸锺期。
代别后梦别
长孙佐辅（唐代）

别中还梦别，悲后更生悲。觉梦俱千里，追随难再期。

翻思梦里苦，却恨觉来迟。纵是非真事，何妨梦会时。
西江月·丹是色身妙宝
佚名（宋代）

丹是色身妙宝，法身即是真心。从来无色亦无音。一体不须两认。万法非无非有，有无亦莫搜寻。二边俱遣弃中心。选佛斯为上品。
句
陶弼（宋代）

玉英金实碧琳枝
望庐山
李纲（宋代）

多年不省庐山面，江上初从望中见。
秀骨苍颜五老人，顾我欣然如素善。
香炉顶上紫烟浮，瀑布遥看银汉流。
云舒雾卷互明灭，倏忽变态无停留。
却因幽梦寻邱壑，风花何物宛如昨。
纵令真是梦中看，梦未觉时良不恶。
平生所愿今乃偿，宽著日月游山房。
青鞋布袜久已办，百钱挂杖聊徜徉。
九日次韵王巩
苏轼（宋代）

我醉欲眠君罢休，已教从事到青州。
鬓霜饶我三千丈，诗律输君一百筹。
闻道郎君闭东阁，且容老子上南楼。
相逢不用忙归去，明日黄花蝶也愁。
二月二日龙阳道中作
吴大澄（清代）

山村如画里，小市两三家。
几担白莲藕，一篱黄菜花。
草沾旗角湿，柳拂帽檐斜。
津吏逢迎熟，行人静不哗。
赠别高笥峰象峰碧峰黄峰并令郎侄孙诸彦
庞嵩（明代）

天曹旧识东床面，岭海重劳北使车。千里交情从此厚，百年高谊更谁如。

乘风舟楫趋涢楚，入室芝兰满砌除。并驾五常休独羡，八龙端的嗣簪裾。
贺新郎（送郑怡山归里）
赵以夫（宋代）

载酒阳关去。正西湖、连天烟草，满堤晴絮。采翠撷芳游冶处，应和娇弦艳鼓。看柳外、画船无数。万顷琉璃浑镜净，陡风波、汹汹鱼龙舞。谈笑里，遽如许。

流觞满引浇离绪。便东西、斜阳立马，绿波前浦。自是莼鲈高兴动，恰值春山杜宇。漫回首、软红香雾。咫尺佳人千里隔，望空江、明月横洲渚。清梦断，恨如缕。
扊扅歌
茹湜（明代）

昔日与君相别时，炊扊扅兮烹伏雌。妾为浣妇君作相，妾歌扊扅君不向。

君今富贵忘贱贫，五羊之皮何足珍。
石滑澾岭
项安世（宋代）

脚穿行到石滑澾，耳鸣听得提葫芦。
乱山无数日欲落，一声美酒宽征夫。
宿鹿门寺
宋庠（宋代）

宝刹翔鸳地，灵祠刻鹿门。
天风奏林籁，海日破岩昏。
转眩三休阁，庄严两足尊。
峰回徒觉秀，瀑远不知源。
花拂谈经席，莲沈记漏盆。
道场欣象伏，心境息猿奔。
逗理机如电，观空性复根。
三车俱有路，何处驻归辕。
赠韩慕庐阁学 其三
吴苑（清代）

苍生望已久，先生方盛年。文章与道俱，此语宁不然。

从来欧曾才，实行皆大贤。其文资黼黻，典诰世所传。

道行藉康济，遂以铭旂旃。苑也托后进，馆阁幸周旋。

藉湜走且僵，敢比秦黄肩。牵牛织七襄，云锦星弧悬。

金石长不磨，千载畴能谖。
玉河桥同张宾王诸子送张韫之出塞
王留（明代）

御苑疏杨绿浅深，酒酣方尔作长吟。
塞鸿将入有寒气，边马欲长多苦心。
巾帼将军文士习，蝥弧子弟虏人音。
长安日色连朝淡，那得关山午不阴。
柳梢青 柳
俞彦（明代）

律转柴门。瞥然青眼，便欲窥人。烟里凝颦，雨中含泪，又是残春。

渚宫茂苑休论。但极目、无非断魂。十五桥头，三千殿脚，都已成尘。
腊后送内大德从勖游天台
皮日休（唐代）

讲散重云下九天，大君恩赐许随缘。霜中一钵无辞乞，

湖上孤随不废禅。梦入琼楼寒有月，行过石树冻无烟。

他时瓜镜知何用，吴越风光满御筵。
和陈州田舍人留别
王禹偁（宋代）

淮阳冰绽柳条新，风物暄妍土俗淳。
捧诏暂辞双阙路，劝农深俗四郊春。
茶烟静拂听琴鹤，谷雨轻笼锄麦人。
羸得褰帷恣吟兴，落花飞絮满车茵。
挽方琼州恭人
陈宓（宋代）

绍兴宣谕一忠臣，为慕名门遂作嫔。
慈训由来承乃父，清规每解助良人。
山中急办瞻茔舍，囊里曾无过□珍。
丹旐翻飞人叹息，诸孙祖送尽簪绅。
李氏园诗
吴则礼（宋代）

池面轻风卷碧罗，残英寂寂委微波。
暗香又逐落英去，奈此疏云淡月何。
句
黄石翁（元代）

历落求奇迹，丁宁问异书。石刻披秦篆，铜章验汉官。
石浦偶占
程玄辅（宋代）

石浦潮自回，缃帘风欲举。
一洗草堂清，过云洒疏雨。
春三月四日仰山余尹招游疏江亭观新修都江堰
杨慎（明代）

疏江亭上眺芳春，千古离堆迹未陈。矗矗楼台笼蜃气，㽦㽦原隰接龙鳞。

井居需养非秦政，则堰淘滩是禹神。为喜灌坛河润远，恩波德水又更新。
望江南二首（送黄冕仲知福唐）
廖刚（宋代）

无诸好，方面镇全闽。千骑泛云归洞府，三山明玉外风尘。依约是蓬瀛。

贤刺史，龙虎擅香名。金花已传当日梦，锦衣聊慰故乡情。和气万家春。又无诸好，金地遍重城。乌石亭危千嶂合，荔枝楼暖百花明。十里暮潮平。

贤刺史，来暮相欢迎。终向凤池朝紫极，暂依猿洞驻朱轮。风月锦堂春。
过虎牢关
汪广洋（明代）

衮衮河流隔太行，盘盘关路接荥阳。曹瞒已去温侯死，赢得悲歌古战场。
如隐
释居简（宋代）

堂堂伟冠衣，琅琅歌紫芝。洗空绮纨习，政恐富贵逼。

富贵安在绮，一笑付倘来。不来亦不觅，不直水一杯。

小圃时时开，不待春登台。俗驾驱尘埃，合为山灵回。

隐非盛世事，说与隐君子。未尽碧山鱼，此隐诚何如。
梅城小景
王恭（明代）

江城何人夜吹笛，寒落梅花晓无迹。仙峤苍茫隔海清，人烟寂无连秋色。

何处征帆天际归，夕阳枫树鸟边微。矶头亦有垂纶者，甘向沧浪老布衣。
题前溪馆
李嘉祐（唐代）

两年谪宦在江西，举目云山要自迷。

今日始知风土异，浔阳南去鹧鸪啼。
刘希颜提举见过出示卞山居二诗次其韵 其二
沈与求（宋代）

小别千山隔，相看一笑温。丹心猎风旆，华发粲霜根。

鸭鸭争呼伴，鸦鸦自识村。更须判剧饮，落月倒洼尊。
携忠儿归甬上别外子
刘韵（清代）

自暌慈姑侧，五历暑与寒。宦辙随闽峤，攀陟恒苦艰。

眷念姑恩重，昕夕愁眉攒。纵有淑贤娣，耿耿心未安。

君也为贫仕，还里良亦难。显扬志犹沮，待时振羽翰。

吾病亟思归，且得共馂餐。有子甫八龄，可博含饴欢。

中馈付姬媵，传舍影不单。功业君自勉，井臼吾当殚。

偕隐俟异日，临别增辛酸。
寄巩仲至
韩淲（宋代）

清言犹可诵君诗，落在人间一任之。霜后钱塘寒自觉，腊前闽任煖还宜。

坐搔秃发苏残困，俯援长毫写旧思。二雅以还情义短，陇梅欲寄未开枝。
某近复得女补之有诗次韵为谢
李光（宋代）

荆棘林中蛇虺惊，悬知不作凤雏鸣。维熊已误传佳梦，得女犹能继颂声。

贫贱预求梁氏婿，才情敢擅谢娘名。囊中幸自全无物，更觉新来分外清。
送黄机宜叔愚归省四明
喻良能（宋代）

洒落孤标第一流，笑谈倾座气横秋。聊参机密东州幕，曾与风流玉局游。

听雨忽惊形梦寐，临风那肯更迟留。橘堂想像多佳致，恨不追参李郭舟。
初秋即事
陆游（宋代）

帘栊雨过不胜清，秋气依依似有情。
高栋尚余双燕宿，短莎先有百虫鸣。
挑灯剩欲开书秩，擘蟹时须近酒觵。
却媿邻家常作苦，探租黄犊待寒耕。
三洪遗墨石刻
汪炎昶（宋代）

弟兄落落峙雄名，字落青珉定有灵。
地下可能□□剑，人间喜似出兰亭。
绝句
明不亏（宋代）

故乡深落落霞边，雁断鱼沉二十年。写尽彩笺无寄处，洞庭湖水阔于天。
和宋之问下山歌
贾曾（唐代）

良游晼晚兮月呈光，锦路逶迤兮山路长。

王孙不留兮岁将晏，嵩岩仙草兮为谁芳。
鹊桥风（落梅）
张孝祥（宋代）

吹香成阵，飞花如雪，不那朝来风雨。可怜无处避春寒，但玉立、风衣数缕。

清愁万斛，柔肠千结，醉里一时分付。与君不用叹飘零，待结子、成阴归去。
戊午元日 其一
徐瑞（宋代）

爆竹声残晓色分，漫天雪片报新春。绝怜今日屠苏酒，不见丁年共饮人。
秋夜过毗卢庵访阮于岳同学
孙卓（清代）

淡烟斜月惬幽寻，丛菊疏篁转径深。巷僻风镫悬竹户，夜寒霜磬落松林。

闲收菰米同僧饭，坐拥琴书静客心。逆旅故人频契阔，旧游回首一沾襟。
张生南归
宋祁（宋代）

谒舍修容倦刺毛，纷纷朱紫笑银袍。
吴天破月愁归晚，楚俗伤春忌唱高。
江步挐舟双打桨，酒亭横帜一持螯。
平台邹马英游盛，霏霰连天待赋毫。
逍遥咏
宋太宗（宋代）

户牖常开闭，升沈倏忽中。
龙吟深邃理，虎啸语言通。
南北思长远，东西道不穷。
炎光收月魄，桂树发花红。
华亭百咏·唳鹤湖
许尚（宋代）

洸荡云閒路，奫沦一水深。
月光涵露重，遥听九皋音。
题化龙桥碑
林希逸（宋代）

桥以乡名曰万安，篆碑谁作曰溪干。化龙二字重修得，归鹤千年耐久看。

钩画不凡非世有，精神欲动肯泥蟠。崇宁石在文尤古，虹笔相辉射斗寒。
右溪记
元结（唐代）

道州城西百余步，有小溪。南流数十步，合营溪。水抵两岸，悉皆怪石，欹嵌盘曲，不可名状。清流触石，洄悬激注；佳木异竹，垂阴相荫。

此溪若在山野，则宜逸民退士之所游处；在人间，则可为都邑之胜境，静者之林亭。而置州以来，无人赏爱；徘徊溪上，为之怅然。乃疏凿芜秽，俾为亭宇；植松与桂，兼之香草，以裨形胜。为溪在州右，遂命之曰右溪。刻铭石上，彰示来者。
风雨篇
鲁兰仙（清代）

春风习习，春雨丝丝。出门四顾，小草离离。风雨无情，草尚随时。

人生有志，而不相知。嗟尔君子，何其多疑。非君子疑，世路易迷。

岂如草木，萋萋无私。感此之故，令我心悲。白云渺渺，志在崇山。

非如流水，回环人间。泉流胡择，云意难攀。
淳熙七年端午帖子词·皇帝合六首
崔敦诗（宋代）

黄道星辰移企翼，青冥风露近飞檐。
翠华晚过凌虚殿，一色明珠十二帘。
漫书 其一
段成己（金朝）

山翁只合坐山房，四壁萧然一木床。心为感时空渺渺，鬓因怀木变苍苍。

人閒日月惊何速，物外光阴本不忙。一枕北窗眠正稳，却疑身世在羲皇。
初春雪霁偕友人赵二安鸥亭小集
徐炳（清代）

冰毫欲展未全舒，轻暖轻寒怅索居。春到鸥亭人似燕，水连鹤埠婢如鱼。

天光云影分题处，花坞江村晚照余。最是宏农吟兴好，庭前蕙草雪消初。
权长泰簿喜雨呈郑宰
陈淳（宋代）

夜雨滂沱一若倾，朝来南亩足春耕。
相呼荷耒奔趋急，便与担秧插莳盈。
令尹精诚知到处，上天仁爱见真情。
从今可释悬悬望，百里已无愁叹声。
探花桥
司马光（宋代）

桥边春意近，五马屡徘徊。湖水旦暮渌，林花早晚开。

适因尝酒到，又为赋诗来。借问双华表，经过日几回。
拟君子有所思
石珝（明代）

朝登黄金门，暮上白玉堂。
清飙播柔弦，倏忽变炎凉。
蟋蟀吟苔砌，宵行流夜光。
云汉悬西南，星斗何纵横。
唐虞布文德，中国奏《韶》章。
群后让于朝，凤凰亦来翔。
流音激青霄，奋翮向朝阳。
万动各飞奔，赖此一人庆。
志士思丧元，贤人愿垂芳。
揽镜照容鬓，无使生秋霜。
不及少壮时，摅此忠义肠。
仰视西日速，怛然令内伤。
禽言二首
佚名（宋代）

刚道故乡如许好，其如游子不归何。
自从五柳先生死，空染千山泪血多。
报恩方丈小憩二首
陈造（宋代）

石鼎无几然，团蒲有余藉。
山岚变寒凉，更挟清露下。
月干澹疎棂，风枝语良夜。
为君赋招隐，自剔篝灯灺。
临江仙
朱敦儒（宋代）

最好中秋秋夜月，常时易雨多阴。难逢此夜更无云。玉轮飞碧落，银幕换层城。

桂子香浓凝瑞露，中兴气象分明。酒楼灯市管弦声。今宵谁肯睡，醉看晓参横。
行住坐卧三十二颂
释印肃（宋代）

割爱辞亲如是行，岂求衣食及为僧。
步步澄辉无别想，卓然独立妙明生。
昱至桐城二日别去
陶安（明代）

儿曹各西溯，吾亦欲东归。陆走百馀里，一见复相违。

雪晴沙路软，天阔雁鸿飞。新年望还舍，柳下浣征衣。
西江月 渔父
白朴（元代）

世故重重厄网，生涯小小渔船。白鸥波底五湖天。别是秋光一片。竹叶醅浮绿酽，桃花浪溃红鲜。醉乡日月武陵边。管甚陵迁谷变。
台湾杂咏 其八
齐体物（清代）

露浓滋得麦苗肥，草长还忧豆叶稀。心忆儿夫桑柘下，日斜相望荷锄归。
题公安宰黄叔万鲁斋 其二
曾丰（宋代）

试推学之功，但自好而始。设令太聪明，视孝绪馀尔。

公安黄令君，少钝壮而锐。不受青云吞，犹坐黄卷累。

开囊包物初，落笔洒胸次。锋芒莫敢撄，古剑发新砺。

骎骎进未休，冉冉老将至。以鲁揭其斋，盖是少时事。

云胡不辄更，无乃有所为。新收汗马心，蚤作蛰雷计。

音容成老翁，情性复孩稚。其友曾撙斋，适是参苗裔。

家学世相传，鲁者钝之谓。生平事事迟，大抵与君似。

虽迟幸勿嫌，正以钝为利。
次景琳录事赠别韵
范成大（宋代）

放船鸣橹便秦吴，送别空烦长者车。
宿雾锁山常幂幂，断云将雨忽疏疏。
高城五岭花深处，短棹三江木落初。
赖得溪流通尺素，蒲根仍有一双鱼。
残春午坐
田登（明代）

日午尘喧息，天光入望清。飞花过鸟逐，垂柳跃鱼惊。

雨尽溪声歇，云开山翠横。残春心不展，肠断数声莺。
山石榴寄元九
白居易（唐代）

山石榴，一名山踯躅，一名杜鹃花，杜鹃啼时花扑扑。

九江三月杜鹃来，一声催得一枝开。江城上佐闲无事，

山下劚得厅前栽。烂熳一阑十八树，根株有数花无数。

千房万叶一时新，嫩紫殷红鲜麹尘。泪痕裛损燕支脸，

剪刀裁破红绡巾。谪仙初堕愁在世，姹女新嫁娇泥春。

日射血珠将滴地，风翻火焰欲烧人。闲折两枝持在手，

细看不似人间有。花中此物似西施，芙蓉芍药皆嫫母。

奇芳绝艳别者谁，通州迁客元拾遗。拾遗初贬江陵去，

去时正值青春暮。商山秦岭愁杀君，山石榴花红夹路。

题诗报我何所云，苦云色似石榴裙。当时丛畔唯思我，

今日阑前只忆君。忆君不见坐销落，日西风起红纷纷。
德寿宫即事六首
任希夷（宋代）

慈福修龄八十春，微阳才动宝书新。
天家庆事古无有，奕叶重光似显仁。
送观性空上人归省
张翥（元代）

白发高堂在，青山旧业贫。载经随客舫，留偈别禅邻。

行路半春雨，近乡多故人。一龛还可老，莫污衲衣尘。
颂古二十首
释了一（宋代）

钟楼上念赞，床脚下种菜。
猛虎当路蹲，时人俱不会。
黄蘗花开自有时，明州有个憨布袋。
探花郎送花坐中与邻几戏作七首 其五
刘敞（宋代）

溱洧芍药堂背萱，浓红柔绿相映繁。郑卫之风久寂寞，坐无诗翁谁使言。
荔枝诗十首 其三
释今白（明代）

水玉争传裹绛纱，天涯稀见漫相誇。于人暂得消怀抱，似我那堪挂齿牙。

梦里几曾移汉苑，镜中何处觅潘车。应知岭外原无树，认得清甜遍海涯。
依韵答僧圆觉早梅
梅尧臣（宋代）

江南自寒苦，花不与时同。
清向三冬足，香传一国中。
云湖藏旧市，雪树认新丰。
未有亏冰素，随妆入汉宫。
秋日同熊宪使韩宪使张助甫潘参何国珍水部吴约卿侍御寻三游洞分韵四首 其四
刘一儒（明代）

山蟠楚塞控三巴，谷口招寻此更嘉。落日荒荒悲鸟道，炊烟漠漠隐人家。

参差月宇千峰合，窈窕云门一径斜。蟹佩同君还北望，遥瞻紫气满京华。
归途旅思
孙嵩（宋代）

虚市斜阳早掩门，萧条州县抵深村。
残梅与客迎新岁，明月随人作上元。
天保弟被荐继得子因寄是诗
彭汝砺（宋代）

雁足书何速，灯花喜更频。桂攀天上近，珠入掌中新。

骥种仍多子，龙标又得人。贺觞俱见在，留待禁城春。
句 其五
陆游（宋代）

使君何所乐，乐在南湖滨。
竹子滩逢广漕张公诩二首 其一
郭祥正（宋代）

泗水初倾盖，西江再逆舟。策能诛贼灭，心不为身谋。

夜永谈无寐，樽空幸少留。迟明还惜别，飞桨下滩头。
题白石翁移竹图后 其一
法式善（清代）

前身我是李宾之，立马斜阳日赋诗。今向河桥望烟色，一陂春草几黄鹂。
京湖两淮第二十七
文天祥（宋代）

荆扬风土暖，大城铁不如。
秦山忽破碎，流落随丘墟。
夏至雨霁与陈履常暮行溪上二首
杨万里（宋代）

夕凉恰恰好溪行，暮色催人底急生。
半路蛙声迎步止，一荧松火隔篱明。
奉简莘叟
沈辽（宋代）

红叶飘萧秋后山，相望止在一溪间。老夫无用方安命，夫子何为蚤闭关。

世事不随歌吹乐，此身略与水云闲。经年不见宁相外，安在区区事往还。
洞庭湖
宋之问（唐代）

地尽天水合，朝及洞庭湖。
初日当中涌，莫辨东西隅。
晶耀目何在，滢荧心欲无。
灵光晏海若，游气耿天吴。
张乐轩皇至，征苗夏禹徂。
楚臣悲落叶，尧女泣苍梧。
野积九江润，山通五岳图。
风恬鱼自跃，云夕雁相呼。
独此临泛漾，浩将人代殊。
永言洗氛浊，卒岁为清娱。
要使功成退，徒劳越大夫。
府解后有诏旨权停贡举因成长句寄太素兼简韩
田锡（宋代）

一名倜傥动皇州，寄应王门作解头。
将领风骚推李杜，较量英勇让曹刘。
春闱有诏俄中辍，秋赋随时亦暂休。
金殿制科思取应，远飞章句间嘉谋。
桂岫晴岚
谢天与（明代）

山拥岚光翠欲流，桂花凉转雁迎秋。尧天不老人今古，物色经看几白头。
武林书事九首 其八
方回（元代）

兰阇兰阇一弹指，高鼻人人俱喜欢。北客近知郎罢语，南人许拜乞银官。
赠雷怡真
白玉蟾（宋代）

地魄天魂日月精，夺来鼎内及时烹。
只行龟斗蛇争法，早是龙吟虎啸声。
神水华池初匹配，黄芽白雪便分明。
这些是饮刀圭处，渐渐抽添渐渐成。
答显忠上人
梅尧臣（宋代）

驱马傍驰道，归自许西偏。
高车非旧贵，立避槐树边。
心虽欲往谒，仆馁行不前。
是甘处穷巷，晨笑微生烟。
傥有好事者，扣门与留连。
或有袖中诗，语熟气颇全。
曾不类缁褐，始可令勉旃。
京师百许寺，知几相差肩。
南雄八景诗 其一 庾岭寒梅
程文表（元代）

岁暮江南意若何，琼瑶枝上觉春多。罗浮有梦啼青鸟，玉宇无尘倚素娥。

自古松筠同节操，由来鼎鼐待调和。可人怀抱清如许，楚调应裁白雪歌。
偈颂一百二十三首 其六十二
释祖钦（宋代）

火炙胸前暖，风吹背后寒。西来的的意，亲切不相干。
立春夜宿西充山驿闻雪
赵崇嶓（宋代）

独宿西充馆，云雰洒竹关。
薄寒生永夜，乱响度空山。
残月犹共白，春风相与还。
一枝梅未寄，归梦越巴蛮。
途中遇雨作
屈大均（明代）

行子冒风雨，连朝饥且寒。一身徒自苦，十口不曾安。

路断愁多水，林香喜有兰。野花休见笑，吾道本艰难。
句
沈平（宋代）

还君此画不忍觑，怕忆当年分手处。
郊庙歌辞。享先蚕乐章。永和
佚名（唐代）

芳春开令序，韶苑畅和风。惟灵申广祐，利物表神功。

绮会周天宇，黼黻藻寰中。庶几承庆节，歆奠下帷宫。
七不堪诗七首
宋祁（宋代）

二不堪，草野乐垂钓。
泼泼锦鳞游，籊籊翠竿掉。
和敬禅师茶偈
郑清之（宋代）

鱼鼓才休客至时，摸头元是最先机。
不须吸尽西江水，一滴曹溪味便知。
枪竿岭二首 其一
胡助（元代）

九折盘纡过客愁，适当载笔扈宸游。长年见说枪竿岭，今日身亲到上头。
学舍昼上
宋祁（宋代）

风射长廊雪絮春，经筵无客有流尘。
扪心自问何功德，五管支离治繲人。
和吴盐丞雪中湖上访梅四首
杨万里（宋代）

七字全胜五字城，清於庾信及锺嵘。
君诗妙绝端何似，不似梅花似麽生。
再寄九华山几谷上人
了禅（清代）

九子山头月，双峰顶上云。清芬同一派，孤静两无分。

画笔超流俗，诗才迥不群。我来应下拜，古佛最能文。
颂证道歌·证道歌
释印肃（宋代）

六般神通空不空，眼耳鼻舌身意同。
无皮鼓子教谁打，古今分付与雷公。
有怀前人
赵抃（宋代）

却忆东舟去若仙，江亭分袂忽经年。春风境上无多地，夜月湖中共一天。

海阁坐观涛拥鹭，山堂吟听漏移莲。新诗往复交情见，巨集成来已百篇。
山行
卫宗武（宋代）

古寺僧窗借榻眠，桑柔柳暗乍晴天。
梦残一枕春酲醒，木杪钟声破晓烟。
览镜
沈佺期（唐代）

霏霏日摇蕙，骚骚风洒莲。时芳固相夺，俗态岂恒坚。

恍忽夜川里，蹉跎朝镜前。红颜与壮志，太息此流年。
荅郭仙舟年侄次扇头韵
王应斗（明代）

长林谁复忆弹冠，畏路犹嗟伏枕难。巳订烟岚成石友，更惊风雨动泥蟠。

青山自送千寻碧，白首宁销一寸丹。几度月梁怀有道，清光真作玉容看。
招静之
沈辽（宋代）

浙西夫子蚤相陪，解印新从海上来。借得溪边五亩宅，与君共酌任公台。
秋风三叠辞 其一
李龄（明代）

秋风飒飒兮天宇清，草木摇落兮雁南征。驾言登高而望远兮，履石峦之峥嵘。

山硱磳以蔽日兮，下幽晦而不明。猿啾啾兮雨冥冥，鸾高翔兮凤无朋。

四顾寂寥兮空怵惕而震惊，邅余道兮返余旌。乘浮云兮归故城，惠思君兮使我心怦。
思佳客
杨芳灿（清代）

七宝灯前卸翠翘。更更更漏可怜宵。三分华月芙蓉馆，一水明怜乌鹊桥。

栽恨叶，种愁苗。绿窗拥髻倩魂销。他生愿化无情树，不宿青鸾宿伯劳。
贤者之孝二百四十首·郑敬
林同（宋代）

几曾慕巢许，非是薄伊周。
何忍的的去，先人有墓丘。
满江红
吕渭老（宋代）

晚浴新凉，风蒲乱、松梢见月。庭阴尽、暮蝉啼歇。萤绕井阑帘入燕，荷香兰气供摇D64E。赖晚来、一雨洗游尘，无些热。

心下事，峰重叠。人甚处，星明灭。想行云应在，凤凰城阙。曾约佳期同菊蕊，当时共指灯花说。据眼前、何日是西风，凉吹叶。
戏作墨竹二本赠鹤林因为之赞
白玉蟾（宋代）

一枝嫩绿，数叶老苍。
夜半月明，清露瀼瀼。
观化堂编校旧书 其二
叶梦得（宋代）

翰墨他生业，山林晚岁心。那知身已老，但觉意增深。

捉麈谁能话，扶筇可细寻。晚来庭鹊喜，似恐有归音。
颂古十七首 其五
释宗演（明代）

一按牛吃草，一与贼过梯。早知灯是火，饭热也多时。
同李秘校谭员外月华长老谒慈济禅师会宿宝林
余靖（宋代）

祖堂留胜迹，再宿此登临。
云月自明暗，山川无古今。
谷声猿啸远，泉脉虎跑深。
共到忘言处，休论佛与心。
青海望敦煌之作
佚名（唐代）

西北指流沙，东南路转遐。独晴留海畔，归望阻天涯。

九夏呈芳草，三时有雪花。未能刷羽去，空此羡城鸦。
水龙吟·酒潮匀颊双眸溜
赵长卿（宋代）

酒潮匀颊双眸溜。美映远山横秀。风流俊雅，娇痴体态，眼前稀有。莲步弯弯，移归拍里，凌波难偶。对仙源醉眼，玉纤笼巧，拨轻声、鱼纹皱。我自多情多病，对人前、只推伤酒。瞒他不得，诗情懒倦，沈腰销瘦。多谢东君，殷勤知我，曲翻红袖。拼来朝又是，扶头不起，江楼知不。
奉和四月三日上阳水窗赐宴应制得春字
孙逖（唐代）

今日逢初夏，欢游续旧旬。气和先作雨，恩厚别成春。

凤吹临清洛，龙舆下紫宸。此中歌在藻，还见跃潜鳞。
小楼二首 其一
陈裔仲（清代）

明社忽已屋，犹存天盖楼。愤时当易代，而我复蒙忧。

登眺会多暇，壮怀行自休。楹书未忍弃，留为后人谋。
栗里华阳窝辞 其二 栗里卉木
王质（宋代）

卉木之繁，无先我桑。相助芙蓉，与吾集裳。其次槐榆，春风同敷。

亦有翠葆，清凉吾庐。在我窝兮不欲残，六七月起秋风寒，萧萧吹得螵蛸乾。
句
陈璹（宋代）

活计鱼虾蟹，此事属渔舟。
答行甫
韩淲（宋代）

检点归装有句无，一楼晴日照阶除。提瓶洗盏犹堪醉，破研摇毫亦可书。

江水东流挟湖海，家山西上接匡庐。轩然握手春风里，刎颈从来笑耳馀。
桃叶渡
史谨（明代）

重经古渡立斜曛，愁见桃花两岸春。
欲向东风唱桃叶，江边怕有别离人。
恭和御制幸池诗
慕容彦逢（宋代）

乘时游豫属皇明，芝盖重临太液清。鹓鹭旧臣称寿斝，鱼龙嘉戏出仙瀛。

长堤映柳千门启，翠水涵空一鉴平。天意自同民意乐，无知草木解欣荣。
久病初朝衢中即事
吕温（唐代）

沉疴旷十旬，还过直城闉。老马犹知路，羸童欲怕人。

久隳三径计，更强百年身。许国将何力，空生衣上尘。
惜花春起早
林希逸（宋代）

苦惜花能好，晴窗唤起频。只忧春去早，却要早寻春。

一片飞愁我，千枝艳恼人。鸣鞭思晓月，化蝶逐香尘。

醉卧狂谁子，吟看睡太真。每因风雨夜，不寝为渠颦。